මෙහිදී නියෝජ්‍ය සොලිසිටර් ජෙනරාල්වරයා ඉල්ලා සිටියේ මෙම දැරියගේ මළ සිරුර යළි ගොඩගෙන විධිමත් පශ්චාත් මරණ පරීක්ෂණයක් පැවැත්වීම සඳහා නියෝගයක් නිකුත් කරන ලෙසයි.එම ඉල්ලීම පිළිගත් මහේස්ත්‍රාත්වරිය අදාළ දැරියගේ මෘත ශරීරය ගොඩගෙන ජේ්‍යෂ්ඨ අධිකරණ වෛද්‍ය නිලධාරීන්ගෙන් සමන්විත මණ්ඩලයක් මගින් නැවතත් පශ්චාත් මරණ පරීක්ෂණයක් පවත්වා වාර්තාවක් ඉදිරිපත් කරන ලෙස ද නියෝග කර සිටියා.සැකකරුවන්ගේ ඇප ඉල්ලීම ප්‍රතික්ෂේප කරමින් මහේස්ත්‍රාත්වරිය සඳහන් කළේ එම දැරිය පිලිස්සීමට ලක්ව රෝහල් ගතකළ අවස්ථාවේදී සත්‍ය කරුණු හිතාමතාම වසන් කිරීමට සැකකාරියගේ පියා ක්‍රියා කර ඇති ආකාරය පෙනී යන බවයි.මෙම සැකකරුවන් සමාජයේ යම් පිළිගැනීමක් සහිත ඉහළ පුද්ගලයින් සමග සම්බන්ධකම් පවතින අය හෙයින් ඔවුන් මෙම අවස්ථාවේදී ඇප මත මුදා හරිනු ලැබූවොත් සාක්ෂි වලට බලපෑම් කිරීම, සාක්ෂි අතුරුදන් කිරීම හෝ සාක්ෂි විනාශ කිරීමට හැකියාවක් පවතින හෙයින් ඇප පනතේ විධිවිධාන ප්‍රකාරව ඔහුන්ගේ ඇප ඉල්ලීම ප්‍රතික්ෂේප කරන බවද මහේස්ත්‍රාත්වරිය විවෘත අධිකරණයේ සඳහන් කළා.මෙහිදී නියෝජ්‍ය සොලිසිටර් ජෙනරාල් දිලීප පිරිස් අධිකරණය හමුවේ වැඩිදුරටත් කරුණු දක්වමින් කියා සිටියේ දැරිය පිලිස්සීමට ලක් වූ නිවසේ ගෘහ මූලිකයා වශයෙන් පාර්ලිමේන්තු මන්ත්‍රී රිෂාඩ් බදියුදීන් කටයුතු කර ඇති බැවින්, ඔහු ද මෙම නඩුකරයේ සැකකරුවකු වශයෙන් ඉදිරියේදී අධිකරණයට ඉදිරිපත් කිරීමට අපේක්ෂා කරන බවයි.පැමිණිල්ල අද කැඳවූ අවස්ථාවේදී විමර්ශනවල ප්‍රගතිය දැක්වෙන පිටු 08 කින් යුත් වැඩිදුර වාර්තාවක් අධිකරණයට ඉදිරිපත් කරමින් කරුණු දැක්වූ නියෝජ්‍ය සොලිසිටර් ජනරාල් දිලීප පිරිස්, මෙම නඩුකරය ළමා වහල් වෙළඳාම හා සබැඳි කටයුත්තක් බවත් මියගිය දැරිය නිවසේ මෙහෙකාර සේවයට අමතරව ලිංගික ක්‍රියාකාරකම් සඳහා යොදාගෙන තිබෙන බව විමර්ශනවලදී අනාවරණය වී තිබෙන බවත් පෙන්වා දුන්නා.දැරියගේ මරණය සියදිවි නසාගැනීමක් ද එසේ නැතහොත් මිනීමැරීමක් ද යන බරපතළ සැකයක් මේ වන විට හටගෙන ඇතැයි සඳහන් කළ නියෝජ්‍ය සොලිස්ටර් ජනරාල්වරයා, මෙම දැරිය පිලිස්සීමට භාජනය වී ඇත්තේ පසුගිය 03 වන දා උදෑසන 6.45 ට වූවද ඇය රෝහල්ගත කර ඇත්තේ පෙරවරු 8. 20ට පමණ බව විමර්ශනවලදී කරුණු අනාවරණය වී ඇතැයි පැවසුවා.